**PRILOG I**

**PROJEKTNI ZADATAK**

**Usluga tehničke, administrativne i stručne pomoći u provedbi aktivnosti projekta TECHERA „A new technology era in the Adriatic Sea – Big data sharing and analytics for a circular sea economy“**

U Zadru, listopad 2022. godine

Sadržaj

[OPIS USLUGE 4](#_Toc108012089)

[ROK IZVRŠENJA PROJEKTNOG ZADATKA I DINAMIKA PLAĆANJA 5](#_Toc108012090)

[NAČIN IZVRŠENJA USLUGE 6](#_Toc108012091)

[ROK, NAČIN I UVJETI PLAĆANJA 6](#_Toc108012092)

**Opis predmeta nabave**

Predmet nabave je usluga tehničke, administrativne i stručne pomoći u provedbi aktivnosti projekta. Tražena usluga obuhvaća pružanje administrativnih usluga Naručitelju što uključuje pripremu komunikacijskih, financijskih te izvještaja o provedenim aktivnostima na projektu. Odabrani ponuditelj će kontinuirano savjetovati naručitelja o postupcima i pravilima provedbe projekta, koordinirati s partnerima, komunicirati s Vodećim partnerom te po potrebi pripremiti projektne zadatke i tehničke specifikacije za provedbu postupka nabava, sukladno pozitivnim propisima. Aktivnosti se provode na području provedbe projekta (Italija i Hrvatska), kako je definirano prekograničnim programom Interreg IT-HR.

**A new technology era in the Adriatic Sea – Big data sharing and analytics for a circular sea economy“ - TECHERA** je projekt financiran iz Interreg V – A programa prekogranične suradnje koji je započeo 01.04.2022. godine te traje do 30.06.2023. Opći cilj projekta TECHERA je stvoriti teren za smanjenje ugljičnog otiska ribarskih flota i tržišta morskih plodova optimizacijom ribolovnih pritisaka na temelju podataka i razvojem održive proizvodnje. Kao partner na složenom projektu prekogranične suradnje koji se provodi u fiksnim rokovima i podrazumijeva stroge administrativne procedure, zbog nedostatnih kapaciteta, te potrebe da se zaposlene službenike Ministarstva poljoprivrede usmjeri na sadržajne aspekte projekta, ovom nabavom angažiraju se vanjski stručnjaci čija će administrativna i savjetodavna potpora osigurati da se projekt uspješno provede i doprinese ostvarenju zadanih ciljeva.

**Svrha projektnog zadatka**

Stručno vođenje projekta, priprema izvještaja o provedenim aktivnostima, financijskog izvještaja i unos u SIU sustav za izvještajna razdoblja. Konzultantske usluge se pružaju kontinuirano tijekom cijelog razdoblja trajanja projekta, uz edukaciju i savjetovanje po pitanju provedbe proračuna projekta i postupka javne nabave. Na temelju provedbe aktivnosti i diseminacije rezultata projekata koji su prethodili provedbi projekta TECHERA Ministarstvo poljoprivrede je uključeno u njegovu provedbu. Stoga Ponuditelj mora dokazati da će za izvršavanje i provedbu ugovora na raspolaganje Naručitelju staviti jednog ključnog stručnjaka s traženim iskustvom u provedbi Interreg projekta PRIZEFISH koji je prethodio prijavi na ovaj projekt te je naveden u pozivu za prijavu provedbe projekta TECHERA.

# OPIS USLUGE

Usluga se odnosi na tehničku i administrativnu pomoć i izradu potrebne dokumentacije kao što je priprema nacrta opisnih tekstova izvršenja projektnih aktivnosti, brojanje i dokazivanje outputa, unos troškova u propisanom obliku i rokovima u SIU sustav za sva izvještajna razdoblja uključujući i izradu popratnih dopisa, prema predviđenom proračunu projekta za vanjske suradnike na projektu, pozicija WP 1.3., WP 1.4. i WP 2.1. i 2.2.

**Specifikacija projektnog zadatka**

Usluge provođenja stručnog vođenja projekta, edukacije i savjetovanja službenika zaduženih za rad na projektu obuhvaćaju sljedeće aktivnosti:

1. **Kontinuirana savjetodavna pomoć u provedbi projekta u smislu poštivanja programskih pravila i savjetovanja o najboljem postupanju.** Savjetovanje po zahtjevu mora biti raspoloživo unutar 24h od zahtjeva, u pisanom obliku (elektronska pošta), telefonskom, te osobnim dolaskom u prostore naručitelja (uz najavu barem 24h ranije). Savjetovanje se odnosi na primjenu programskih pravila Interreg V – A programa prekogranične suradnje Italija i Hrvatska, uključujući primjenu Smjernica za prihvatljivost prijavljenih troškova. Uz stalno raspoloživu savjetodavnu pomoć, ponuditelj usluge se obvezuje na fizičko prisustvo na partnerskim sastancima projekta (najmanje tri puta tijekom projekta) i neposrednu pomoć imenovanom voditelju projekta MP na projektu tijekom sastanaka. Pored fizičkih sastanaka, ponuditelj usluge treba osigurati mogućnost sudjelovanja na mjesečnim sastancima projektne koordinacije koji se ostvaruju elektroničkim putem (Skype, TEAMS ili drugim online platformama). Očekivana učestalost usluge je jedan do dva puta tjedno za savjetovanje po zahtjevu (50 do 100 puta tijekom projekta), te barem jednom mjesečno za prisustvo na sastancima (barem 5 puta tijekom trajanja projekta), od čega je većina fizičkih sastanaka u inozemstvu (Italija) i traje prosječno dva dana – ponuditelj sve svoje troškove putovanja pokriva sam. Ponuditelj je u okviru ove usluge dužan pružiti stručnu podršku u svrhu ovladavanja terminologijom i tehnologijom provedbe Interreg projekata. Ponuđena cijena usluge je konačna i ne može se mijenjati ukoliko se učestalost potrebe za stručnom podrškom poveća. Usluga mora biti dostupna na hrvatskom i na engleskom jeziku.
2. **Izrada 2 financijska izvješća i završnog financijskog izvješća (I. 9 mjeseci + II. 6 mjeseci).** Usluga uključuje kontinuirano, na mjesečnoj razini, praćenje prikupljanja dokumentacije za financijska izvješća, njihovu provjeru i predlaganje postupka za ispravak dokumentacije. Pored inicijalne pripreme dokumentacije, pomoć se odnosi i na odgovaranje na zahtjeve za odobravanje financijskih izvještaja. Usluga je izvršena kad stigne potvrda o prihvatljivosti troškova od strane kontrolora prve razine. Usluga mora biti dostupna na hrvatskom i na engleskom jeziku.
3. **Unos 2 kompletne dokumentacije u SIU sustav (I. 9 mjeseci + II. 6 mjeseci).** Usluga uključuje cjelokupan unos traženih podataka i dokumenata u SIU sustav Interreg V – A programa prekogranične suradnje Italija i Hrvatska. Unos mora biti izveden unutar zadanih rokova programa, te sukladno programskim pravilima i uputama. Ponuditelj mora osigurati potrebnu dokumentaciju za potpis nadležnim osobama MP najmanje jedan radni dan prije isteka roka za predaju dokumentacije u SIU sustav. O svim eventualnim tehničkim problemima u radu SIU sustava ponuditelj preuzima obvezu izravno komunicirati sa tehničkim tajništvom Interreg V – A programa prekogranične suradnje Italija i Hrvatska i ishoditi eventualne odgode roka za predaju izvještaja ukoliko tehnički problemi to uvjetuju. Usluga je izvršena kad stigne potvrda da je financijsko izvješće predano od strane kontrolora prve razine vodećem partneru. Usluga mora biti dostupna na engleskom jeziku.
4. **Izrada 2 izvješća o aktivnostima na projektu (I. 9 mjeseci + II. 6 mjeseci).** Usluga uključuje ispunjavanje izvještaja o provedenim aktivnostima u koordinaciji s imenovanim voditeljem projekta MP. Pritom, ponuditelj preuzima obvezu razjašnjavanja svih eventualnih nedoumica s vodećim partnerom projekta (Sveučilište u Bologni). Ponuditelj je završio izvješće onog trenutka kad stigne potvrda vodećeg partnera da je izvješće prihvaćeno. Izvještaji se ispunjavaju na engleskom jeziku.
5. **Izrada podloge za pripremu potrebne dokumentacije za izvještavanje Vodećeg partnera.** Usluga uključuje pripremu nacrta svih izvještaja za izvještavanje vodećem partneru, u okviru pravila vidljivosti programa, te prema zahtjevima vodećeg partnera. Dokumentacija treba biti izrađena unutar roka koji vodeći partner zada u okviru predaje izvještaja o projektnim aktivnostima **(I. 9 mjeseci + II. 6 mjeseci)**. Usluga je izvršena potvrdom vodećeg partnera da je dokumentacija ispravno pripremljena i zaprimljena. Usluga se izvršava na engleskom jeziku i uključuje prevođenje dijela dokumentacije s hrvatskog na engleski jezik.
6. **Izrada početnog paketa partnerskih komunikacijskih materijala za projekt.** Usluga uključuje izradu projektnog roll-upa i plakata koje MP treba postaviti u svoje službene prostorije (A3 format, u boji), te pomoć u izradi i plasmanu izvješća za medije. Svi promotivni materijalni moraju biti označeni sukladno pravilima propisanim za provedbu Interreg projekta IT-HR.

# ROK IZVRŠENJA PROJEKTNOG ZADATKA I DINAMIKA PLAĆANJA

Usluga će se izvršavati kontinuirano od dana potpisa ugovora do kraja trajanja projekta, odnosno roka za podnošenje finalnog izvještaja- 30.07.2023. godine. Isporuka izvještaja je prema propisanim rokovima za izvještajna razdoblja, za **(I. 9 mjeseci + II. 6 mjeseci)**.

Rokovi za podnošenje izvještaja o izvedenim uslugama:

1. razdoblje: od 01.04.2022. do 31.12.2022.: rok za dostavu izvještaja **10.01.2023**.

2. razdoblje: od 01.01.2023. do 30.06.2023.: rok za dostavu izvještaja **10.07.2023.**

U sklopu provedbe usluge Izvršitelj je obavezan:

* izraditi nacrt potrebnih izvještaja te ga dostaviti Naručitelju na očitovanje, a koje se može odnositi i na zahtjeve za dopunama ili izmjenama nacrta (pisano ili usmeno),
* nakon usuglašavanja sa zahtjevima Naručitelja (kroz radne sastanke, pisano, i sl.), izraditi i dostaviti konačnu verziju izvještajne dokumentacije
* izraditi i dostaviti konačnu verziju za dokumentacije za slanje Vodećem partneru,
* dostava promotivnih materijala
* unos svih troškova u SIU sustav
* dostava sve potrebne dokumentacije kontrolorima prvog stupnja.

# NAČIN IZVRŠENJA USLUGE

Komunikacija između Naručitelja i Ugovaratelja, odnosno angažiranih stručnjaka, odvijat će se na hrvatskom jeziku te traženi rezultati aktivnosti moraju biti dostavljeni na hrvatskom i engleskom jeziku.

# ROK, NAČIN I UVJETI PLAĆANJA

Naručitelj će platiti račune za isporučenu uslugu u roku od 30 dana od dana zaprimanja računa, doznakom na žiro račun ponuditelja, i to u dvije jednake rate prema predviđenoj dinamici, odnosno po završetku svake faze izvršenja usluge, a nakon dostave i prihvaćanja izvještaja za svaku fazu.